ดาวเทียม ชี้พื้นที่ปลูกข้าวภาคอีสาน กระทบน้ำท่วมแล้วกว่า 1.5 ล้านไร่ ยังเสี่ยงอีก 2 แสนกว่าไร่
สำนักงานพัฒนาเทคโนโลยีอวกาศและภูมิสารสนเทศ (องค์การมหาชน) GISTDA เปิดภาพจากกลุ่มดาวเทียม Sentinel / radarsat/ landsat วิเคราะห์พื้นที่ปลูกข้าวบริเวณลุ่มน้ำมูลและลุ่มน้ำชี ในพื้นที่ภาคตะวันออกเฉียงเหนือ ช่วงวันที่ 11 – 17 ตุลาคม 2564 พบพื้นที่ปลูกข้าวที่ได้รับผลกระทบจากน้ำท่วมขังสูงถึง 1,581,882 ไร่ โดยพบในพื้นที่จังหวัดนครราชสีมา 1,209,005 ไร่ ขอนแก่น 90,096 ไร่ ชัยภูมิ 61,237 ไร่ มหาสารคาม 53,248 ไร่ ร้อยเอ็ด 66,699 ไร่ กาฬสินธุ์ 28,422 ไร่ บุรีรัมย์ 25,086 ไร่ สุรินทร์ 20,261 ไร่ ยโสธร 11,406 ไร่ ศรีษะเกษ 7,829 ไร่ อุบลราชธานี 7,384 ไร่ และอำนาจเจริญ 1,209 ไร่ นอกจากนี้ GISTDA ได้คาดการณ์พื้นที่ปลูกข้าวที่เสี่ยงว่าจะได้รับผลกระทบอีก 222,402 ไร่ข้อมูลภาพจากดาวเทียมเหล่านี้ GISTDA จะส่งต่อให้กับหน่วยงานหลักที่รับผิดชอบและที่เกี่ยวข้อง เพื่อนำไปใช้สนับสนุนการบริหารจัดการตามภารกิจ ทั้งด้านการวางแผน การติดตาม การประเมินสถานการณ์และการฟื้นฟูความเสียหายต่อไป GISTDA ได้วางแผนและปรับแผนรับสัญญาณดาวเทียม เพื่อวิเคราะห์และติดตามสถานการณ์ในพื้นที่ที่คาดว่า จะได้รับผลกระทบจากน้ำท่วมอย่างต่อเนื่องและสามารถตรวจสอบพื้นที่อื่นๆ เพิ่มเติมได้ที่ http://flood.gistda.or.th